## El Centre del Carme proposa visites experimentals per a reflexionar sobre el paisatge de la mà del màster Permea

*** El dissabte 22 de febrer, durant tot el dia, l’alumnat del màster Permea de mediació del Consorci de Museus i la UV convida el públic a vore el paisatge des de múltiples mirades
* Les visites estan tutoritzades pels arqueòlegs i mediadors Tono Vizcaíno i Eva Bravo**

El Centre del Carme de Cultura Contemporània (CCCC) oferix el dissabte 22 de febrer una jornada de visites guiades experimentals dirigides a tots els públics al voltant de la mostra ‘Si pudiera elegir mi paisaje’.

Les visites, que començaran a les 11:00 hores, han sigut dissenyades per l’alumnat del màster Permea (Programa experimental de mediació i educació a través de l’art), impulsat pel Consorci de Museus de la Comunitat Valenciana (CMCV) i la Universitat de València. L’activitat forma part de les pràctiques del màster i permet a les alumnes posar en pràctica una visita guiada dissenyada per elles mateixes davant d’un públic real.

Estos recorreguts, tutoritzats pels mediadors i arqueòlegs Tono Vizcaíno i Eva Bravo, proposen al públic propostes diverses, des de diferents enfocaments i metodologies, en les quals convertir-se en paisatgista d’allò que no volem vore, imaginar un altre paisatge per al claustre gòtic del Centre del Carme, vore més enllà de les obres de l’exposició o activar un espai de calma des del qual reflexionar sobre la construcció del paisatge col·lectiu.

El director-gerent del CMCV, Nicolás Bugeda, ha assegurat que estes pràctiques són “part del compromís que té la institució amb la formació i l’educació a través de l’art, en este cas, amb la formació i promoció dels futurs gestors culturals”.

**Quatre visites per a vore el paisatge de mil maneres**

El programa començarà a les 11:00 hores amb la visita ‘La resta del paisatge’, una proposta de Sofía Valota. A través de la metodologia de la deriva, la visita se centrarà en la busca del que normalment no volem vore i convidarà el visitant a ser paisatgista, no tant del paisatge perfecte, sinó més prompte del que tendim a evitar, per exemple: la brutícia, la decadència o l’abandó.

A les 12:30 hores serà el torn de Marta Gómez amb ‘Si pudiera elegir mi paisaje’, una activitat dirigida a l’associació sense ànim de lucre, L’Arca, d’atenció a la infància, jóvens i famílies del barri de Natzaret. En esta ocasió posarà el focus en com el paisatge convida a activar un espai de calma i escolta conscient i com les emocions construïxen un paisatge col·lectiu.

A la vesprada, a les 17:00 hores, l’alumna Lucía Martí Llop ens preguntarà ‘Pot el claustre del museu ser un paisatge?’. En la visita el claustre gòtic del museu és el punt de partida per a reflexionar sobre els usos i significats que li atribuïm per a integrar-lo en el paisatge.

L’activitat conclourà a les 18.00 hores amb ‘Desemmarcar el paisatge’, de Rosabel Velázquez, també d’entrada lliure, que planteja com mirar cap a un altre lloc per a ampliar el fragment de paisatge que percebem en les obres de l’exposició.

Els artistes seleccionen fragments, els emmarquen i interpreten per a transformar el paisatge que percebem. En esta ocasió, el repte serà ‘desemmarcar’ els diferents paisatges que es mostren en l’exposició per a imaginar que és el que no es veu i hi ha més enllà dels límits o marcs de les obres.

Fecha: 18/02/2025